

Møte i samarbeidsforum Rekom/Dekom, KOMPETANSELØFTET

|  |  |  |
| --- | --- | --- |
| **Til stede:**Ann Kristin Aalberg, Trondheim/Malvik Anne Haugskott–Bjugan, Verdal/LevangerAnne-Lise Holmvik, DMMHArne Johannes Aasen, senterrepresentant Ann-Kathrin Mulstad, Utdanningsforbundet Barbro F. Lande, Statped Birgit Bremer Mejdal, Levanger/VerdalEva Stai Brønstad, DMMH Eva Bruvoll Bach, Indre Namdal Elin Børve, Nord universitet Elin Bø Morud, NTNUEllen Vinne, PPT Fredrik Steinsvik, Indre NamdalGisle Almlid-Larsen, InnherredGøril Dønheim-Nilsen, Fosen Grete Mo, Midtre Namdal Gunhild Warø, Værnes Heidi Ruth Alstad, InnherredPål Heide Kielland, Gauldal Hilde Lein, Utdanningsforbundet (etter lunsj)Heidi K. Holmen, Nord universitet Jan Ole Pedersen, Fosen Jeanett Pettersen, Nord universitet Kirsti Sandnes Fjær, Ytre Namdal Kitt Sagmo, Ytre NamdalLise Halsen, Private barnehager Liv Iren Grandemo, Nord universitet (etter lunsj)Margit K. Myrseth, Trøndelag sørvestMarthe Hatland, Midtre NamdalMikael Lyngstad, Trondheim/MalvikRandi Nordlien, Trondheim/Malvik Robert Øyum-Jakobsen, Trøndelag sørvestTarjei Moen, videregående skoler Tone Dahl, PPT-ledernettverketTove Furunes, VærnesTrygve Kvithyld, NTNU (vara)**Sekretariatet**: Ragnhild Sperstad Lyng, Cecilie Halland, Berit Sunnset, Bjørn Rist, SF | **Forfall:**May-Iren Evenmo, KSElisabeth Myhre Johansen, PPT Janne K. Bjørnerås, Fagforbundet Svein Harald Nygård, StatpedRuth Gruters, NTNU | **Dato:** 8. januar 2025Møte i samarbeidsforum for Kompetanseløftet Scandic Hell Hotel, StjørdalKl 10.00 – 16.00Referent: Bjørn Rist  |

Ragnhild innledet med å ønske velkommen, og gi en oversikt over deltakerne i møtet. Det var 5 forfall, og 1 vararepresentant møtte. Det var 38 stemmeberettigede i møtet.

Ragnhild innledet kort om rollen til samarbeidsforum. Hun understreket at hver og en av representantene, i tillegg til å representere sin organisasjon eller kompetansenettverk – skal ha Trøndelags beste som mål og rettesnor. Samarbeidsforum har et todelt ansvar, nemlig å enes om en årlig innstilling for bruk av tilskuddsmidler og lage og forvalte en langsiktig plan for tilskuddsordningen i Trøndelag.

**Sak 1/25 Aktuelt**

Referatet fra forrige gang ble godkjent én uke etter utsendelse. Det var ingen bemerkninger fra representantene. Ragnhild tok noen sentrale oppfølgingspunkter fra referatet.

Det var én sak under aktuelt.

1. Om Statsforvalterens spørring til PP-tjenestene

Ragnhild minte først om målet med Kompetanseløftet og hva som er de [[1]](#footnote-2)høyfrekvente spesialpedagogiske behovene. For å følge med på hvordan arbeidet med kompetanseløftet går i Trøndelag, må vi skaffe oss et rikt og oppdatert kunnskapsgrunnlag. Statsforvalteren gjennomførte en spørring høsten 2023, og denne er mye brukt i videre arbeid. Tilsvarende spørring ble derfor også sendt ut høsten 2024.

17 PP-tjenester av 26 svarte. Datamaterialet ble «kodet» i stikkord – og framstilt som ordskyer. Dette forenkler bildet noe, men viser hvilke tematikker som ofte blir etterspurt i veiledning – både hva angår individsaker, men også støtte i systemsaker i barnehager og skoler. Det som er mer framtredende i 2024-spørringen, enn året før, er at henvendelsene i større grad handler om veiledning om voksenrollen i møte med barnet/eleven, og den profesjonelle rollen overfor foreldre og andre tjenester.

Materialet viser at PP-tjenestene etterspør kompetanse innenfor veiledning, være en god brobygger – og lede prosesser knyttet til organisasjonsutvikling. Behovet for kompetanse innenfor de høyfrekvente utfordringene er tonet ned; det er mer søkelys på hvordan man skal utgjøre et godt lag sammen med barnehager og skoler.

Gruppediskusjon 1 (innspill fra gruppene er lagt ved referatet)

a) Hva tenker dere om dette øyeblikksbildet? Er det gjenkjennbart?

b) Hva betyr det for eget nettverk? UH? Samarbeidsforum?

**Sak 2/25 Orientering om fellestiltaket inkluderende praksis v/** **Statsforvalteren**, **Jana van der Swart-Langner og Tone Dahl**

Fellestiltaket var sak på forrige møte i samarbeidsforum. Bakgrunnen for saken var da at samarbeidsforum ønsket større forutsigbarhet knyttet til økonomi og hvordan behov for deltakelse i tiltaket skulle meldes.

Kort sammendrag:
1. Behov for deltakelse i fellestiltaket skal i senere puljer meldes via beslutningsgrunnlag, jf sak 11/2024

2. Samarbeidsforum ga innspill til ordlyd om dette i langsiktig plan. (Se behandling av forslag til ordlyd i langsiktig plan i sak 3/2025).

3. Disponering av restmidler og ekstratildeling – se sak 13/2024

Som et tilleggsmoment fra møtet i september, ble det skissert behov for at arbeidsgruppa, sammen med deltakerne i piloten, skulle evaluere tiltaket. Et slikt kunnskapsgrunnlag vil være viktig styringsinformasjon for samarbeidsforum – både for videreutvikling av fellestiltaket – og for nettverk som vurderer å delta i pulje 2.

Et annet tilleggsmoment var, at selv om ny pulje ikke blir igangsatt før i 2026, så trenger UH forutsigbarhet. De nettverkene som ønsker å delta i fellestiltaket fra 2026, må allerede i 2025 starte dialogen med egne utviklingspartnere og arbeidsgruppen, jf, første avsnitt i vedtaket i sak 11/2024

Ragnhild viste videre til at årsaken til at fellestiltaket var på sakslista i dag, var todelt:
- for det første for å gi en oppdatering på status på fellestiltaket per nå

- for det andre å be samarbeidsforum om innspill til evalueringen, jf. avsnittet over.

Jana presenterte status, og innledet til gruppearbeidet. Jana repeterte de tre sporene som ligger i fellestiltaket, målet for tiltaket, hvilke 6 PPT-kontor som deltar i pulje 1 (piloten) - og hvordan planleggingsprosessen fram mot oppstart var viktig for å forankre tiltaket lokalt og bidra til skreddersøm i den bredt sammensatte arbeidsgruppen fra kompetansemiljøene.

Arbeidsgruppen består av: Svein Harald Nygård (Statped), Lars Arild Myhr (SePU), Camilla Justnes (NTNU), Mona R. Rosenlund (Nord universitet), Tone Dahl (PPT-ledernettverket) og Jana van der Zwart-Langner (DMMH) som koordinerer fellestiltaket.

Det er Indre Namdal og Trondheim-Malvik (minste og største nettverk) som deltar i piloten. Puljeperioden (spor 3) har en varighet på 1,5 år. Hvert PPT-kontor følges opp av et veilederpar fra UH i samarbeid med PP-leder. Veilederparet er satt sammen fra to ulike UH og skal ivareta både barnehage- og skoleperspektivet inn mot PPT. Deltakere fra hver «klynge» er PP-rådgivere, inkludert PP-leder, og ev. ledere fra barnehager og skoler. Veilederparene utgjør et samlet veilederkorps i fellestiltaket.

Veilederkorpset består av 3 veiledere fra Nord universitet, 3 fra DMMH, og 1 fra NTNU. Korpset har felles samlinger med mulighet til å dele erfaringer, reflektere over veiledningsprosessene, innholdet i veiledning og evaluere og melde behov. Årshjulet viser organisering av tiltaket på alle nivå i tiltaksperioden (se presentasjonen).

Alle kontorer har kommet i gang på litt ulikt vis, basert på lokale forutsetninger og utfordringer, ulike tema og ulikt fokus.

Tone Dahl er PP-leder i ett av kontorene som deltar, og delte litt av Indre Namdal PPT sine erfaringer så langt.

Fellestiltaket (spor 3) skiller seg ikke nevneverdig fra ordinære lokale tiltak, men på ett punkt gjør det det. Veilederteamene følges og støttes tett av Statped som kjenner det spesialpedagogiske feltet svært godt – og kompetansemiljøene samarbeider på tvers (DMMH, NTNU, SEPU og Nord universitet). Dette gir PP-kontorene tilgang på en unik kompetanse, samt at det oppfyller det doble formålet. Dette gir en unik mulighet til å komme nærmere praksis i PPT. Dette er helt sentralt for å kunne støtte lokale utviklingsprosesser, utfordre etablerte praksiser, men også bidra til mer relevante lærerutdanninger.

En annen synergi i fellestiltaket, er at arbeidsgruppa også er partnere til fylkets PPT-ledernettverk. Arbeidsgruppa har deltatt på alle samlinger i nettverket, samt drøftet og planlagt samlingene i samarbeid med programkomiteen. Gjennom året har PPT-ledernettverket og arbeidsgruppa utviklet en langsiktig plan for arbeidet. I 2025 skal dette arbeidet iverksettes. Den langsiktige planen for PPT-ledernettverket legges på samarbeidsforums teamsgruppe.

Gruppearbeid 2

Hva tenker dere at det er viktig at arbeidsgruppa tar med seg i en evaluering? Hva trenger samarbeidsforum av kunnskap?

Det kom mange innspill, og vi viser til vedlagte oppsummering av svarene fra gruppearbeidet. I tillegg er svarene videresendt til arbeidsgruppa.

Det kom også et spørsmål til avklaring:

* Hva med de som ønsker å starte i pulje 2? Skal de ta inn dette i årets beslutningsgrunnlag? Svaret er nei, men dette må tas opp med de faste partnerne; begynn gjerne å berede grunnen – og ta kontakt med Jana slik at arbeidsgruppen vet hvor mange nettverk de kan forvente i pulje 2.

**Sak 3/25 Langsiktig plan med vedlegg Kompetanseløftet i Trøndelag – rullering**

2025 er ikke året for å revidere styringsdokumenter, men det er naturlig å oppdatere vedlegg, samt gjøre endringer som følge av vedtak som ble gjort i septembermøtet. Ragnhild presenterte forslagene til justeringer og tilføyelser.

I den langsiktige planen er det foreslått to mindre endringer:

* Justere ned summen til møter fra kr 400 000,- til kr 300 000,-.
* Nytt avsnitt med beskrivelse av framgangsmåte for å melde behov for å delta i fellestiltaket inkluderende praksis (Se presentasjonen).

Vedlegg 5 til langsiktig plan inneholder en matrise som viser deltakerne i partnerskapene i Trøndelag. Det har vært noen utskiftninger, så her trengs oppdatering.

Vedtak *Vedlegg 5 oppdateres med bakgrunn i innspill gjort i møtet, og på e-post i etterkant.
Langsiktig plan ble fastsatt i tråd med forslaget som ble lagt fram for samarbeidsforum.

Rullerte styringsdokumenter blir publisert på Statsforvalterens hjemmeside. Vedleggene (1-5) legges som appendiks i samme dokument. Samarbeidsforums representanter gjør endringene kjent for sitt nettverk/institusjon/organisasjon.*

**Sak 4/25 Helhetlig system for kompetanse- og karriereutvikling – endringer**

Berit informerte om endringene i nytt helhetlig system (se presentasjon). NOU-en *Med videre betydning* foreslo mange endringer, både for tilskuddsordningen, men også andre statlige støtteordninger innenfor kvalitetsarbeid og kompetanseutvikling. Det nye systemet tar form – og 2025 blir et år der vi sammen må forberede oss på endringene.

Den helhetlige modellen utgjør både veiledning av nyutdannede lærere, videreutdanning og tilskuddsordningen. Det kommer en mer utfyllende beskrivelser av systemet fra KD primo 2025.

Retningslinjene er i prosess, men det vi vet helt sikkert er at tilskuddsordningen nå deles i tre – og at kompetanseløftet skal inngå i tilskuddsordningen for barnehage og skole, og at videregående skilles ut i egen ordning. Det er fylkeskommunene som skal ha ansvar for tilskuddsordningen for lokal kompetanseutvikling i videregående opplæring.

1.mars har Utdanningsdirektoratet som mål om å sende retningslinjene ut på høring. Høringsfristen vil være nokså kort. Her blir det viktig å la seg høre!

9. januar arrangerte Utdanningsdirektoratet innspillsmøte for relevante aktører, blant annet UH, Statped, organisasjonene, KS og Statsforvalterne. Datoen kolliderte med samarbeidsforum i Trøndelag – og vi har derfor sendt skriftlig innspill fra Statsforvalteren i Trøndelag. Berit delte hovedmomenter av innspillene i plenum. Samarbeidsforum fikk muligheten til å supplere momentene. Følgende ble spilt inn i møtet:

\* Selv om Kompetanseløftet ikke videreføres som egen delordning, må PPT synliggjøres
mer som målgruppe. Kanskje må også det såkalte «laget rundt barn» defineres bedre?
\* Gir det mening at pro-rata legges til grunn for tildeling av plasser til videreutdanning? Vil en slik tildelingsmodell ivareta intensjonene om at det er lokale behov som skal være grunnlaget for tildeling? I tilskuddsordningen gis det ellers ikke mulighet for kommunal pro rata.

Selv om det mangler noen brikker, så ble det lagt opp til et gruppearbeid rundt prosess for forberedelsene mot «ny» tilskuddsordning – og noen foreløpige betraktninger omkring scenarier.

Gruppearbeidet hadde til hensikt å bidra til refleksjoner, dele innspill i plenum – men mest av alt, gi Statsforvalteren innspill om hensiktsmessig prosess i forberedelser fram mot «ny» ordning. Innspill og spørsmålsstillinger fra gruppene vil følges opp i videre arbeid i samarbeidsforum.

Flere tok til orde for at arbeidet i Trøndelag har funnet sin form, og at det derfor vil være uheldig å endre for mye. Fra flere grupper ble også betydningen av å være sammen – på tvers av barnehage, skole og PPT var viktig. Noen pekte på at samarbeidsforum har for mange representanter per i dag, men at dersom man skal gå ned på antall representanter, må man ivareta hensynene til både bade PPT, barnehage og skole. Erfaringsdelingen – både på møter i partnerskapsseminaret og i samarbeidsforum anses å være viktige elementer i å utvikle Trøndelag.

Samarbeidsforum må bruke de anledningene som ligger i årshjulet for 2025 til å forberede endringene. Representantene må holde egne nettverk/institusjoner og organisasjoner oppdatert på framdriften og sette i verk nødvendige forberedelser i eget «hus». Statsforvalteren tar med alle innspill som ble gitt i gruppearbeidet som grunnlag for videre arbeid.

**Sak 5/25 Økonomi i tilskuddsordningen for 2025**

Bjørn gjennomgikk forvaltning og framgangsmåte i tilskuddsordningen jf. langsiktig plan.
Han refererte også til at det i forkant av møtet var fremmet ønske om at evaluering av tiltak skulle legges inn i beslutningsgrunnlagene. I møtet framkom det at de fleste i salen ikke ønsket å legge inn evaluering i beslutningsgrunnlaget. De fleste viste til at dette tilhørte andre deler av prosessen, blant annet i forbindelse med rapportering.

Etter en diskusjon i grupper, og deretter i plenum, ble det gjort følgende enstemmige vedtak.

Vedtak
*1. Samarbeidsforum ønsker samme framgangsmåte for innstillingsprosessen som i 2024.
2. Framgangsmåte, kriterieark og langsiktige planer blir sendt ut til alle representantene i god tid før møtet i mars.
3. Det legges ikke opp til at evaluering av tiltak blir en del av skjema for beslutningsgrunnlag eller kriteriearket i 2025.*

*4. Det legges til et nytt spørsmål om restmidler i kriteriearket, slik at vi sikrer at det er en plan for de midlene som er til gode fra tidligere tildelinger.*

Bjørn fortsatte på samme sak, og gikk gjennom økonomien i Kompetanseløftet (se presentasjonen). Han poengterte at vi foreløpig ikke kjenner tildelingsbeløpene for 2025, og at det er flere faktorer som er ukjente for oss på nåværende tidspunkt. Det vi kjenner til, er de årlige tildelingene som er nedfelt i langsiktig plan – og regnskapstall for 2024. Vi må leve med at noe er usikkert p.t, og sekretariatet foreslår at forhåndsrammene for 2025 er de samme som tildelt ramme per partnerskap for 2024.

Etter en diskusjon i grupper, og deretter i plenum, ble det fattet følgende enstemmige vedtak:

Vedtak
*1. Partnerskapene tar utgangspunkt i anslaget vist i møtet 8. januar 2025 under sak 5/2025.*

*2. Sekretariatet sender ut oppdaterte rammer, med utgangspunkt i føringer for fordelingsmodell (nøkkel basert på barnetall/elevtall, samt grunntilskudd) så raskt tildelingsbrevet blir oversendt fra Udir*.

Fra én av gruppene kom ett tilleggsmoment; alle regionene har behov utover det som ligger i rammene, enten i tiltak i år, eller i fremtidige tiltak. Hvis rammen som tildeles økes, bør det besluttes at den fordeles pro rata på lik linje med ordinær ramme. Det samme hvis rammen blir mindre enn det som er skissert i møtet.

Tilleggsmomentet tas med til vurdering dersom en slik situasjon blir aktuell.

1. De høyfrekvente utfordringene er: ADHD – høyt aktivitetsnivå, konsentrasjon- og oppmerksomhetsproblematikk, Språk- og talevansker, Lese- og skrivevansker, Matematikkvansker, Atferdsvansker, Sammensatte lærevansker, Barn med forsinket språkutvikling og språkvansker (bhg), Sosio-emosjonelle vansker, Autismespekterforstyrrelser, Alvorlig skolefravær, Syns- og audiopedagogikk og ASK. [↑](#footnote-ref-2)